Hemserekîya Konseya Rayberdişî ya KCKyî Seyîd Riza û embazê ey ê ke 82 serrî verê cû hetê rejîmê tirkan ra amebî qetilkerdene yad kerdî.
KCKyî beyanatêkê nuştekî de vat: "82 serrî verê cû Pîr Seyîd Riza û lajê ey û zaf rayberê eşîran ameyî dardekerdene. Ma Pîr Seyîd Riza û rayberê Dêrsimî yê ke ameyî dardekerdene bi rêzdarî yad kenê û soz danê ke ma do hesretê înan ê bi nasnameyê xo, kultur û bawerîya xo biciwîyê teqez bîyarê ca."
"Waştişê Seyîd Rizayî yo ke 15ê teşrîna peyêna 1937î de ame dardekerdene no bi ke pêro Dersimîjî erdê xo ser o bi nasname, ziwan û bawerîya xo azad biciwîyê. La planê 'Şark Islahat' seke raporanê Dêrsimî de eşkera bi, hedef kerdêne ke kurdanê Dêrsimî çin bikê û ê bikê tirk. Seba ke Dêrsim nê qebul nêkerd Dewleta Tirkan hêrişê Dêrsimî kerd. Bi des hezaran kesî qetil kerdî, bi des hezaran kesî kultur, nasname û bawerîya înan ra dûrî kerdî û ê surgunê şaristananê Tirkîya kerdî. Barbarîya ke cayêkî de nêameye dîyene Dêrsimî de ameye kerdene. Bi vatişêkê tewr rastêr Dêrsim ame qirkerdene.
Vatişê Pîr Seyîd Rizayî yo ke vatêne: 'Ez nêeşkaya vera zuran û puşilanê şima şora sere no mi rê bi derd la mi zî şima ver de zanî nêna ro no zî şima rê bibo derd.' rastîye vete meydan. No tewirê Seyîd Rizayî tarîxê kurdan de cayêko girîng girewt. Rastîya Dewleta Tirkan senî ya her hetî ra mojneno. Tornê Seyîd Rizayî û şarê kurdan pêro tewirê Seyîd Rizayî xo rê sey mîsalêkî girewt.
Huseyîn Cevahîr, A. Haydar Yildiz, Mazlûm Dogan, Sakîne Cansiz, Kazim Kulu, Dr. Baran, Suyleyman Cîhan, Cafer Camgoz û Atakan Mahîran sey Seyîd Rizayî seba bawerîye, nasnameyê Dêrsimî  sere wedarit û xoverdayîşê nasnameyê Dêrsimî û rastîya têkoşînî vetî meydan. Şarê kurdan û şerwanê azadîye zî heta ke Kurdîstanêkê azad û Dêrsimêkê  azad awan bikê vera hêzanê qirkeran do xo ver bidê.Şerwanê Azadîye tewirê Seyîd Rizayî û embazê ey ê ke 82 serran verê cû ameyî dardekerdene sey mîsal gênê û ê do bi ruhê fedayî teqez faşîzm çin bikê, Kurdistanêkê Azad, Tirkîyaya Demokratîke û Rojhelatê Mîyanên ê Demokratîk awan bikê."
